Edward Bede Clancy

**Edward Bede Clancy** (født 13. desember 1923 i Lithgow i delstaten New South Wales i Australia, død 3. august 2014 i Randwick i New South Wales) var katolsk erkebiskop av Sydney og en av Den katolske kirkes kardinaler.

## Liv og virke
### Bakgrunn
Edward Bede Clancy var sønn av John Clancy og hans hustru. Han fikk sin utdannelse ved St. Monica's School i Richmond og deretter på maristenes kollegium i Parramatta ved Sydney. Som 16-åring begynte han på St. Columba's College i Springwood og fortsatte på St. Patrick's College i Manly.

### Prest
Han ble presteviet den 23. juli 1949 av kardinal Norman Thomas Gilroy, erkebiskopen av Sydney. Etter noen år i sjelesorgen i erkebispedømmet fortsatte han med høyere studier ved pavelige universiteter i Roma og - etter nok en periode i hjemlandet, tok doktorgrad i teologi i 1965. Han underviste så i bibelstudier ved St. Patrick's College.

### Hjelpebiskop i Sydney
Den 25. oktober ble han utnevnt til, og den 16. januar 1974 ble han ordinert til hjelpebiskop i Sydney av  kardinal James Darcy Freeman, erkebiskopen der; medkonsekrerende var kardinal James Robert Knox, erkebiskop av Melbourne, og erkebiskop Thomas Vincent Cahill av Canberra (og Goulburn). 

Han fikk tilsynsansvar for erkebispedømmets vestligste del. På denne tiden var han velkjent i mediene som offisiell talsmann for erkebispedømmet og også for Den australske bispekonferanse.

### Erkebiskop av Canberra
Han ble erkebiskop av Canberra den 24. november 1978.

### Erkebiskop av Sydney
Han ble den 24. november 1983 utnevnt til erkebiskop av Sydney og innsatt i embedet høsten etter (april 1984). Han ble i 1986 valgt til president for den australske bispekonferansen og gjenvalgt i 1988, og han innehadde dette embetet i over 15 år. Han deltok på den syvende ordinære bispesynoden høsten 1987 og var medlem av generalsekretariatet (1987–90). Han er også medlem av Den internasjonale liturgikommisjonen. Han ble i 1984 offiser av Order of Australia (AO). I 1992 ble han forfremmet til Companion av samme orden (AC).

### Kardinal
Han ble kreert til kardinal av pave Johannes Paul II den 28. juli 1988. Han ble medlem av Kardinal- og bisperådet ved Statssekretariatets annen seksjon og Prefekturet for Den hellige stols økonomiske anliggender. Han var medlem av kardinalrådet for studier av Den hellige stol organisatoriske og økonomiske problemer fra oktober 1988 til 6. november 1995. Han deltok på den niende ordinære bispesynoden høsten 1994 som presidentdelegat, var medlem av generalsekretariatet (1994–98) og deltok på bispesynoden for Oseania høsten 1998. Han var pavens spesialutsending til den marianske kongress om Den hellige treenighet i Manila på Filippinene i januar 2000 og til den niende verdensdagen for syke i Sydney i februar 2001.

Han gikk av som erkebiskop av Sydney den 26. mars 2001, i en alder av 76 år. Han ble etterfulgt av senere kardinal George Pell.

Han døde den 3. august 2014 i en alder av nitti år i Sydneys forstad Randwick.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (1623-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Marcantonio Colonna (1724-1793) *1762
* Kardinal Hyacinthe-Sigismond Gerdil (1718-1802) *1777
* Kardinal Giulio Maria della Somaglia (1744-1830) *1788
* Kardinal Carlo Odescalchi (1785-1841) *1823
* Kardinal Costantino Patrizi Naro (1798-1876) *1828
* Kardinal Serafino Vannutelli (1834-1915) *1869
* Kardinal Domenico Serafini (1852-1918) *1900
* Kardinal Pietro Fumasoni Biondi (1872-1960) *1916
* Erkebiskop Filippo Bernardini (1884-1954) *1933
* Kardinal Norman Thomas Gilroy (1896-1977) *1935
* Kardinal James Darcy Freeman (1907-1991) *1957
* Kardinal *Edward Bede Clancy* (1923-2014) *1974

## Referanser


## Eksterne lenker
* Fyldige kardinalsbiografier på norsk – katolsk.no
*  Biografi på The Cardinals of the Holy Roman Church